Խուճուճիկ Սյուն

Խուճուճիկ Սյուն (անգլ.՝ Curly Sue), Warner Brothers կինոստուդիայի արտադրած ֆիլմը, որը վարձույթի է հանձնվել 1991 թվականին։ Ջոն Հյուզի վերջին ռեժիսորական աշխատանքն է։


== Սյուժե ==
Բիլ Դենսերը (Ջեյմս Բելուշի) և նրա իննամյա աղջիկը` Սյուզանը («Curly Sue»` «Խուճուճիկ Սյու» մականունով) (Էլիսոն Փորթեր) ապրում են փողոցում` գոյատևման միջոցներ հայթայթելով մանր խաբեություններով։ Բիլն ասում է. «Մենք անում ենք դա` առանց օրենք խախտելու։ Ավելի ճիշտ` մենք չենք խախտում լավ օրենքները...»: 
Մի անգամ Բիլը ոչ խոշոր ճանապարհատրանսպորտային պատահար է կազմակերպում, ըստ որի իրեն իբր թե մեքենա է խփում։ Այդ մեքենայի վարորդը լինում է ապահարզանների հարցով փաստաբան Գրեյ Էլլիսոնը (Քելլի Լինչ), որը հաջողակ, չամուսնացած կին է։ Գրեյը որպես ներողություն հյուրասիրում է Բիլին և Սյուին։ Շուտով նույն ստորգետնյա կայանում Գրեյը նորից մեքենայով խփում է Բիլին, այս անգամ` իրականում։ Մեղքի զգացումից նա Բիլին ու Սյուին տանում է իր տուն, ինչը ուժեղ բարկացնում է նրա ընկերոջը` Ուոլքերին։ Ըստ նրա` Գրեյը չպետք է անտուններին թույլ տար հիմարացնել իրեն, պետք էր պարզապես մի քիչ գումար տալ նրանց ու թողնել փողոցում։
Սյուզանի ու Բիլի համար ուրիշ կյանք է սկսվում, այն է` մաքուր անկողին, տնական ուտելիք ու հարմարավետություն։ Սակայն Գրեյն անհանգստանում է Սյուի զարգացման աստիճանով. ինը տարեկանում երեխան դեռևս չի կարողանում կարդալ։ Սյուն մարդկանց ապշեցնում է բարդ բառերը հեգելու կարողությամբ. նա կարողանում է հեգել «շնչահեղձություն» բառը, սակայն չի կարողանում նույնն անել պարզ «կատու» բառի հետ։ Բիլը մտադրված է հեռանալ ու շարունակել ապրել նախկին կյանքով, սակայն Գրեյը համոզում է նրան մնալ, քանզի ինքն արդեն կապվել է աղջկա հետ։ Նա Բիլի և Սյուի համար նոր հագուստ է գնում և նրանց ռեստորան է տանում, սակայն Ուոլքերը ռեստորանում նվաստացնում և վիրավորում է Բիլին, և վերջինս Սյուի հետ ստիպված է հեռանալ։ Ուոլքերի հետ վիճելով` Գրեյը փողոց է վազում ու միանում է Բիլին ու Սյուին։ Նրանք ուրախ ժամանակ են անցկացնում. Բիլն ու Սյուն, որ հիանալիորեն տիրապետում են փողոցային մանր խաբեություններին, ցույց են տալիս ապշահար եղած փաստաբան-տեսաբանին, թե ինչպես կարելի է համեղ ուտելիք ու հարմար գիշերակաց գտնել` անգամ փողոցում ապրելով։ 
Ավելի ուշ Բիլը խոստովանում է Գրեյին, որ իրականում Սյուն իր հարազատ աղջիկը չէ. նա պատահաբար հանդիպել է աղջնակի մորը Ֆլորիդայում, և այն բանից հետո, երբ կինը հանկարծամահ է եղել, Բիլն սկսել է հոգ տանել աղջկան, որին սիրում էր, ինչպես իր սեփական դստերը։ Երբ նա կորցրել է աշխատանքն ու գումարը, չի կարողացել ինքն իրեն ստիպել` աղջկան մանկատուն հանձնել, և սկսել է երկրով մեկ թափառել նրա հետ։ Գրեյն սկսում է հարգանք տածել Բիլի հանդեպ և որոշում է հետագայում ևս օգնել նրան։ 
Կյանքն սկսում է հունի մեջ ընկնել. Բիլն աշխատանքի է անցնում և որոշում է Սյուզանին դպրոց ուղարկել։ Սակայն մերժված Ուոլքներն սկսում է վրեժ լուծել Բիլից ու Գրեյից։ Նա զանգում է երեխայի իրավունքների կոմիտե, Բիլը բանտում է հայտնվում, քանի որ երբեք երեխայի օրինական խնամակալը չի եղել, իսկ Սյուզանին ուղարկում են մանկատուն։ Սակայն Գրեյը, որ բարձր որակավորմամբ փաստաբան էր, օգտագործում է իր կապերն ու անգամ դիմում է շանտաժի` ստիպելով իր հաճախորդներից մեկին` պարոն Առնոլդին, անհրաժեշտ փաստաթղթեր ձևակերպել Սյուզանի խնամակալությունն ստանձնելու համար, ինչպես նաև` գրավ է դնում` Բիլ Դենսերին ազատ արձակելու համար։ Այդ ընթացքում Ուուլքերը որոշում է հանդիպել Գրեյին նույն ստորգետնյա անցումում։ Սակայն Գրեյը, հասկանալով, որ հենց Ուոլքերն է վրեժից դրդված մատնել Բիլին ու Սյուին, մեքենայով հարվածում է նրան։ Գրեյը, Բիլն ու Սյուզանը միավորվում են ու ապրում իսկական ընտանիքի պես։
Ֆիլմի վերջում Գրեյը թողնում է փաստաբանի իր աշխատանքը, նրբաճաշակ Мерседес-500 SL ավտոմեքենան փոխարինում է աշխատանքային Jeep Cherokee-ով։ Սյուզանը, որ փողոցում է մեծացել և վաղուց ոչնչից ու ոչ ոքից չի վախենում, առաջին վախեցած քայլերն է անում անծանոթ ու անսովոր դպրոցի աստիճաններով. նրան, ինչպես և մյուս բոլոր երեխաներին, ձեռքով են անում մեքենայի մոտ կանգնած «ծնողները»։ Ֆիլմի լուսագրերի ցուցադրման ժամանակ Գրեյը, Բիլն ու Սյուն քայլում են փողոցում` ինչպես սովորական ամերիկյան ընտանիք։ 


== Դերերում ==
Ջեյմս Բելուշի` Բիլ Դենսեր
Էլիսոն Փորթեր` Խուճուճիկ Սյու (Սյուզան Դենսեր)
Քելլի Լինչ` Գրեյ Էլլիսոն
Ջոն Գետց` Ուոլքեր Մաքքորմիք
Ֆրեդ Թոմփսոն` Բեռնարդ Օքսբար
Կամերոն Թոր` ավագ մատուցող
Բրանսկոմբ Ռիչմոնդ` Ալբերտ
Սթիվ Կարել` Տեսիո
Բերկ Բայրնս` բժիշկ Մաքսվել
Էդի ՄաքՔլարգ`Առնոլդի քարտուղարուհին
Գեյլ Բոգգս` Էնիզ Հոլլ


== Թողարկում ==
Ֆիլմն առաջին անգամ էկրան է բարձրացել նոյեմբերի 2-ին` հավաքելով $4,974,958 հասույթ 1634 էկրանների վրա։ Չնայած հիմնականում բացասական արձագանքներին` հաջորդ շաբաթ-կիրակի օրերին հասույթն ավելացել է 7%-ով` հասնելով $5.3-ի և այդ ցուցանիշով մնալով երկրորդ տեղում։ Երրորդ հանգստան օրերին այն շարունակել է ցուցադրվել նույն թվով էկրանների վրա և հասույթի ցուցանիշով գրավել է առաջին տեղը` գերազանցելով առաջին և երկրորդ շաբաթների ցուցանիշները։ Կանադայում և ԱՄՆ-ում վերջնական ունեցել է  $33,691,313 հասույթ։
Warner Home Video-ն ֆիլմը DVD ձևաչափով թողարկել է 2004 թվականի հունիսի 1-ին` Փորթերի հատուկ ներկայացմամբ ու մեկնաբանություններով։


== Ընդունելություն ==
Ֆիլմը կինոքննադատների կողմից հիմնականում բացասական արձագանքների է արժանացել։ Լենարդ Մալթինն իր Movie Guide-ում չորսից 1.5 միավոր է տվել ֆիլմին ու այն կոչել «Ջոն Հյուզի բանաձևային ֆիլմ, որտեղ բանաձևը չի աշխատում»։  Halliwell's Film Guide-ը ֆիլմն անվանել է «սարսափելիորեն սենտիմենտալ և մանիպուլատիվ»։ 
«Խուճուճիկ Սյուն» ունի 13% վարկանիշ` ըստ Rotten Tomatoes կայքի` հիմնված 15 ակնարկների վրա։ CinemaScore-ի հարցման արդյուքնում լսարանը ֆիլմին տվել է "B+" գնահատականը` ըստ A+-ից մինչև F սանդղակում։


== Ծանոթագրություններ ==


== Արտաքին հղումներ ==
Ֆիլմի գրախոսական Ռոջեր Էբերթ
Ֆիլմի գրախոսական Վաշինգտոն Փոստ
«Խուճուճիկ Սյուն»(անգլ.) ֆիլմը Internet Movie Database կայքում
Խուճուճիկ Սյուն(անգլ.) ֆիլմը «AllRovi» կայքում:
Curly Sue(անգլ.) ֆիլմը Rotten Tomatoes կայքում